Kleuter gesleep in tref-en-trap-voorvalArgieffoto ŉ Vierjarige seun is Sondagmiddag in Port Elizabeth in ŉ beweerde tref-en-trap-ongeluk doodgery en ŉ paar meter ver gesleep. Kol. Priscilla Naidu, polisiewoordvoerder, het gesê die voorval het omstreeks 17:45 in Bloemendal plaasgevind. “Die kind se ma was besig om in ŉ minibustaxi te klim toe ŉ blou VW Golf die kind teen ŉ hoë spoed getref het,” het sy gesê. Die kind is vir ŉ paar meter ver onder die voertuig gesleep voordat die motoris glo van die toneel gevlug het sonder om stil te hou. Volgens ooggetuies was daar twee mans en ŉ vrou in die motor. Hulle was glo op pad huis toe van ŉ begrafnis af. Die vermeende bestuurder, Curtis Felkers, is in verband met die voorval in hegtenis geneem en het Maandag vlugtig in die Gelvandale-landdroshof verskyn. Hy staan tereg op aanklagte van strafbare manslag, die versuim om stil te hou ná ŉ ongeluk, die versuim om hulp te verleen, roekelose of nalatige bestuur en die bestuur van ŉ motor sonder ŉ geldige rybewys. Hy is op borgtog van R5 000 vrygelaat. Die saak is tot 13 Oktober uitgestel.